1Yix chila pa Galácia, ¡lic ix buy! ¿Pachin yojownak i jolom? ¿Wuchac quix tijin chi ro'taxic can i sak laj tzij? Chupam i c'utunic ka 'anom yoj chiwe, lic ka 'alijinsam i Jesucrísto chiwe, wach u camsaxic xa 'an chuwach cruz, tobal iwe yix. 2Wo'or chi bij 'u chwe wach i roquic i u Tewal i Dios iwu'. ¿Xataba xoc iwu' rumal i u cojic i ujer 'atbal tzij? N-are taj. Xui-ri, xoc iwu' xa rumal xi cuba i c'ux che i tzij re i Jesucrísto. 3¿Wuchac lic ix buy? Iweta'am xa rumal i u Tewal i Dios xix tiqui chu majic u be i Dios; ire lic ix u tom ru', ¿wuchac 'ut qui ch'ob wo'or chi xa ituquel quix tiqui chu q'uisic? 4Ni'pa i xix ic'aw chupam, ¿xataba n-ta xo'on re chiwe? ¡Cwaj yin we ta xix naw jubi' rumal ile! 5I Dios, are cu ya i u Tewal chiwe, are xak cu 'an nimak tak 'anic chiwe, ¿wach rumal cu 'an ile chiwe? ¿Xataba cu 'ano xa rumal quix tijin chu 'anic pacha cu bij i ujer 'atbal tzij? N-are taj. Ire cu 'an i 'utz-le chiwe xa rumal xi cuba i c'ux che i Jesucrísto are xi ta u tzijol. 6Cha c'un chi c'ux, i mam Abraham ujer xak queje ile xu 'ano, lic xu cuba u c'ux che i Dios; rumal-i, i Dios lic 'utz laj mam xrilo. 7¿N-iweta'am ta bari chi ni'pa i quiqui cuba qui c'ux che i Dios, je are ique i je u muk u xiquin i mam Abraham chuwach i Dios? 8Chupam u wuj i Dios, tz'ibtal jun tzij lic chu xebal lok, cu 'alijinsaj chake chi xak i ne te aj Israel winak que'el na je 'utz chuwach i Dios we quiqui cuba qui c'ux che i Kajwal. Chu xebal, i Dios xu bij i 'utz laj tzij-i che i mam Abraham: "Awumal yet, conojel i winak chuwach i jyub ta'aj ca ya' ni 'utz piquiwi." (Queje ile xu bij i Dios che.) 9I mam Abraham xu cuba u c'ux che i Dios, wach i bital che; rumal-i, nim i 'utz xpe puwi. Xak queje ile, conojel ni'pa i quiqui cuba qui c'ux che i Dios, ca ya' ni 'utz piquiwi, xak jun ru' pacha i mam Abraham. 10Ni'pa i quiqui cuba qui c'ux chu 'onquil ni'pa i tz'ibtal chupam i ujer 'atbal tzij, n-que 'el ta 'uri chi sak, xa que ya' pa tojpen. Queje ile que'el na, man chupam u wuj i Dios cu bij: "Que ya' na pa tojpen conojel ni'pa i n-quiqui 'an taj pacha cu bij ronojel i 'atbal tzij tz'ibtal canok. 'O u chac ronojel 'ij quiqui 'an na pacha cu bij ronojel i 'atbal tzij." (Queje ile tz'ibtalic, xui-ri mi ta jun ca tiqui chu 'anic.) 11'Alaj 'uri chi n-ta jun que'el 'utz chuwach i Dios we xa rumal u 'anic pacha cu bij i ujer 'atbal tzij. Keta'am ile man chupam u wuj i Dios queje iri cu bij: "Ni'pa i je 'utz chuwach i Dios xa rumal u cubibal qui c'ux che ire, ique 'ut quiqui rik ni qui c'aslemal." (Queje ile tz'ibtal canok.) 12Xui-ri, i ujer 'atbal tzij n-queje ti ile. Are i cu bij, queje iri: "We jun lic cu 'an ronojel i 'atbal tzij, cu rik u c'aslemal 'uri rumal," cu bij. I 'atbal tzij-le n-cu bij taj we xa rumal i cubibal ka c'ux che i Kajwal. 13Xui-ri, i Crísto xoj resaj pu'ab i c'ax-le chi oj 'o te chuwach. O'onom lok, we n-caka 'an ta ronojel pacha cu bij i 'atbal tzij tz'ibtalic, i c'okbal re i Dios 'o 'uri pakawi. Xui-ri, i Crísto xresaj i c'okbal-le chake; ire xu ya rib chu ch'ijic i tojpen pa ka q'uexel yoj. I tojpen re i Dios chi ca pe te pakawi yoj, are ire xtojowic. Keta'am queje ile xe'elok man queje iri tz'ibtal chupam u wuj i Dios: "Jun, we tzaybam che jun che', c'oktal 'uri rumal i Dios." (Queje ile tz'ibtal canok.) 14Queje xu 'an i Jesucrísto ile, yabal re i 'utz piquiwi i ne te aj Israel winak, pacha u bim can i Dios che i mam Abraham ujer. Xak xu ch'ij i c'ax-le, man queje ile ca tiqui ni u Tewal i Dios chi oquic ku' konojel yoj chi ka cubam ka c'ux che, pacha u bim can i Dios. 15Ix wachalal, are u 'anom i Dios, cwaj quin junamsaj ru' wach quiqui 'an i winak: jun achi, we 'o jun u trat, o xak we cu tz'ibaj can u tzij chuwach jun wuj, y we xak u tz'ibam can u bi ru', n-ta jun 'uri ca sachsaw chic u wach i u tzij-le, xak n-ta chic jun tzij cocsax ru'. 16Bay, i Dios xu 'an pacha jun trat ujer. Xu ya u tzij che i mam Abraham, xak che u muk u xiquin i mam-le. I u wuj i Dios n-cu bij taj we "chique i je u muk u xiquin," (pacha cawil je q'ui). Xui-ri, cu bij: "Xu ya che u muk u xiquin". Iri que'elok, xa jun; are i Crísto. 17Are i quin tijin chu bixquil chiwe are iri: i Dios xu 'an pacha jun trat ru' i mam Abraham ujer y xu ya can u tzij che; te'uri xu bij che chi 'o u cho'ab i trat-le. (Mi jun ca yojow chic i trat-le, xak mi ne i 'atbal tzij re i mam Moises n-ca tiqui ta che.) I trat chi u sujum i Dios 'ax 'o wi chic chuwach i 'atbal tzij; cajib ciénto ru' tréinta junab u 'onquil can u trat i Dios chuwach i tzij chi xu tz'ibaj i mam Moises. I 'atbal tzij-le n-ca tiqui ta chu sachsaxic u wach i trat chi xu 'an i Dios ru' i mam Abraham. 18Ni'pa i cu sipaj i Dios chake, we ta caka ch'aco ru' i ka cojonic che i 'atbal tzij re i mam Moises, n-sipon ta 'uri ile. I u sipon i Dios che i mam Abraham lic n-ta rajil, xa xu sipaj che man queje u bim can ile che chi cu 'an na. 19Mok 'o jujun quiqui bij, "¿Wach u chac 'uri i 'atbal tzij re i mam Moises?" Are i u chac, xu 'alijinsaj wach i qui mac i winak. Are i rumal 'uri chi xo'on panok i Dios xu ya i 'atbal tzij-le che i mam Moises; xui-ri, xa 'atal 'ij 'o u cho'ab. Are xc'un i Crísto, i tzij-le n-ta chic u cho'ab man are i Crísto are "u muk u xiquin" can i mam Abraham chi u bim can i Dios. Are xya' i 'atbal tzij che i mam Moises, je are i ángel re i Dios xe yaw che, te'uri i mam Moises xo'on pacha aj cojol u tzij i Dios chique i winak. 20Xui-ri, n-queje ta xu 'an i Dios ile ru' i mam Abraham. Are xu ya u tzij che ire, n-ta jun xoc chiquixol; lic are i Dios xu bij i u tzij che i mam Abraham. ('Alaj 'uri chi u tzij i Dios che i mam Abraham mas 'o u 'ij chuwach i 'atbal tzij re i mam Moises.) 21I 'atbal tzij chi u tz'ibam can i mam Moises ¿xataba aj ch'o'oj ru' i tzij u bim can i Dios? N-aj ch'o'oj taj. We ta 'o jun 'atbal tzij chi cu ya i c'aslemal chake, i u cojic i 'atbal tzij-le coj u yijba tene-ri oj 'utz chuwach i Dios. 22Xui-ri, i wuj re i Dios cu 'alijinsaj chake chi conojel i winak lic je 'o pu'ab i mac atzalal. Queje 'uri ile, man i 'utz chi u sujum i Dios chake xui caka rik na 'uri we caka cuba ni ka c'ux che i Jesucrísto. 23O'onom lok, are maja 'o i 'elbal chi sak rumal i Crísto, pacha oj 'o te prexil pu'ab i 'atbal tzij tz'ibtal can ujer. Queje ile oj 'o te wi, c'a xc'un ni i Crísto, te'uri xa 'alijinsax chake chi 'o ni kelbal chi sak we caka cuba ka c'ux che ire. 24I 'atbal tzij chi u tz'ibam can i mam Moises xe'el 'uri chake pacha jun aj yu'ul ac'al; xoj u chajij pacha oj ac'alab, c'a xc'un ni Jesucrísto. Queje ile xu 'ano man coj e'el 'utz chuwach i Dios we caka cuba ka c'ux che i Crísto. 25Wo'or, n-queje ta chic pacha i ujer. Wo'or 'o i kelbal chi sak rumal u cubibal ka c'ux che i Jesucrísto. Oj n-ta chic pu'ab i ujer 'atbal tzij chi xa coj u chajij pacha oj ac'alab. 26Iwonojel yix ix rac'al chic i Dios, rumal u cubibal i c'ux che i Jesucrísto. 27Yix chi i kajsam chic ya piwi, 'o re i Crísto chiwe; wo'or lic ix ch'uktal rumal ire, pacha i 'u' chi cu ch'uk i iwij. 28Rumal-i, chuwach i Dios, n-ta chic jun mas naj u 'ij chuwach jun chic: n-ta co'ono we aj Israel winak, we xi n-aj Israel taj; n-ta co'ono we jun 'o pu'ab jun u patron pacha rajaw, we xi n-ta rajaw; n-ta co'ono we achi, we xi ixok; man konojel yoj, we oj 'o chic che i Jesucrísto, 'is oj xak jun 'uri chakawach. 29Bay, we ix re chic i Crísto, ix u muk u xiquin 'uri i mam Abraham; xak ca ya' ni utzil chomal chiwe chi u bim can i Dios che i mam Abraham.
GÁLATAS 3